Chibiny (rádioelektronický boj)

Chibiny  je systém elektronických protiopatrení, určený pre zameranie signálu, vysielaného z určitého zdroja a následné skreslenie parametrov odrazeného signálu. Cieľom je zvýšenie obtiažnosti zachytenia objektu nepriateľským radarom, príp. predĺženie doby, potrebnej na jeho detekciu. Použitie systému komplikuje určenie vzdialenosti od objektu a taktiež jeho rýchlosť. Objekt, využívajúci Chibiny, sa dokáže účinne maskovať, vytváraním falošných cieľov.

História a vývoj 
Prvé práce, súvisiace s vytvorením systému elektronických protiopatrení „Chibiny“, začali v Kalužskom výskumnom ústave rádioelektroniky (KNIRTI) v roku 1977. Hlavným konštruktérom systému bol Alexander Semjonovič Jampoľskij. V pláne bolo vytvoriť štandardizovanú sadu elektronických protiopatrení pre všetky ozbrojené sily, vrátane aparatúry elektronického prieskumu „Proran“ a rušičku „Regata“. Oba spomenuté systémy boli úspešne dokončené v roku 1980. 
V roku 1982 bol ústav poverený ďalším výskumom a vývojom systémov elektronického boja, vrátane systému “Sorbcija”, ktorý mal byť inštalovaný na Su-27.

Prvý prototyp „Chibiny“ mal od dokonalosti ďaleko. Rozmermi a hmotnosťou nebolo zariadenie vhodné pre montáž na lietadlo, preto sa museli vývojári vysporiadať hlavne s týmito parametrami. V roku 1990 prešiel systém preberacími skúškami, avšak kvôli rozpadu ZSSR a škrtom v obrannom rozpočte sa ďalšie práce výrazne spomalili. V januári 1995 prvýkrát vzlietlo testovacie lietadlo so systémom "Chibiny". Po počiatočnom úspechu nasledovala niekoľkoročná séria skúšobných letov. Dňa 11. apríla 2007 bola podpísaná zmluva medzi ministerstvom obrany a ústavom KNIRTI, týkajúca sa vývoja systému elektronických protiopatrení, slúžiacich na ochranu  Su-34 a ostatných bojových lietadiel. Termín dokončenia zákazky bol stanovený na 25. novembra 2012.  Dňa 14. januára 2013 bola podpísaná zmluva v hodnote 11,329 miliárd rubľov na obstaranie 92 sád systému Chibiny-10V (L-175V). Jednotková cena systému tak predstavovala v roku 2013 cca 123 miliónov rubľov. Dátum dodania bol stanovený najneskôr na 31.3.2020. Dňa 18. marca 2014 bol systém L-175V oficiálne zavedený do výzbroje ruskej armády a nainštalovaný na stíhací-bombardér Su-34. Prvé testovanie sériovo vyrobených kusov sa malo konať 14. apríla 2014 na polygóne Muchor-Konduj. Cvičenia sa okrem Su-34 mali zúčastniť systémy protivzdušnej obrany, lietadlo včasnej výstrahy Beriev А-50 a stíhacie lietadlo Mig-31. Systém Chibiny tak mal poskytnúť bombardéru Su-34 ochranu pred radarmi protivzdušnej obrany a zároveň mal rušiť palubný radar A-50, prípadne zabrániť výmene dát o súradniciach cieľa medzi A-50 a Mig-31.   

Počas ruskej leteckej a kozmickej výstavy MAKS 2013 podpísalo ministerstvo obrany a KNIRTI kontrakt v hodnote 1,6 miliardy rubľov. Zmluva sa týkala vývoja modifikovanej verzie Chibiny-U, ktorá by bola vhodná pre inštaláciu na viacúčelové stíhacie lietadlo Su-30SM.

Vyvinutá bola taktiež exportná verzia systému Chibiny, ktorá už bola ponúknutá potenciálnym záujemcom.

Varianty 
 KS-418E - systém elektronického boja, vyvíjaný pre exportné verzie lietadiel Su-24MK a Su-24MK2. Nie je známe, že by bol projekt niekedy ukončený.
 Chibiny-10V / L-175V / L175VE - systém elektronického boja, určený pre Su-34
 Chibiny-U - systém elektronického boja, určený pre Su-30SM
 Chibiny-M / L-265 / L-265M10 - systém elektronického boja, určený pre Su-35S

Špecifikácie (L-175V) 
 Dĺžka kontajnera: 
 Priemer kontajnera: 
 Hmotnosť kontajnera: 
 Pokrytie v prednej a zadnej hemisfére: +45/-45 stupňov
 Príkon: 3600 W

Nasadenie 
Od 15. apríla 2014 sa na rôznych alternatívnych weboch začala objavovať informácia o incidente medzi torpédoborcom USS Donald Cook a ruským Suchojom Su-24. Su-24 sa údajne 12. apríla 2014 priblížil k torpédoborcu, plávajúcemu sa v Čiernom mori. Ruskému Suchoju sa údajne pomocou systému Chibiny podarilo deaktivovať obranný systém Aegis, čím zostal torpédoborec úplne bezbranný. Následne mal Su-24 prostredníctvom opakovaných preletov simulovať útoky na loď a demoralizovať posádku USS Donald Cook. Táto správa bola americkým námorníctvom dementovaná a nikdy nebola podložená žiadnym dôkazom. Na vierohodnosti jej nepridávajú ani informácie z ruských zdrojov, ktoré tvrdia, že projekt systému Chibiny pre Su-24 nebol nikdy dokončený a na žiadnom z týchto lietadiel nie je nainštalovaný.

Používatelia 
 Rusko
 Vzdušno-kozmické sily Ruskej federácie
 Čína
 Vzdušné sily Čínskej ľudovej oslobodzovacej armády - v máji 2017 zverejnila Čína zábery stíhačiek Su-35S so systémom Chibiny-M. Podľa informácií z ruských zdrojov Čína objednala 30 kusov tohto systému elektronického boja v hodnote 54 miliónov amerických dolárov.

Referencie 

Elektronický boj